עמוס גלעד (אתלט)

עמוס גלעד (23 בינואר 1941 - דצמבר 2010) היה אתלט ישראלי, אלוף ישראל ושיאן ישראל, בריצת 400 מטר ובריצת 800 מטר. ייצג את ישראל באולימפיאדה (טוקיו 1964). גלעד גדל בקיבוץ גינוסר. עד גיל 18 התאמן לבד, אך לאחר שחיים ארנברג, מאמן הפועל ראשון לציון, הבחין בכישרונו, הוא החל להתאמן לפי אימונים ששלח לו במכתבים. אחת לשלושה ימים ובשבתות נסע לביתו והתאמן בראשון לציון. בצה"ל שרת כמדריך ספורט. באליפות ישראל באתלטיקה לנוער שנערכה באצטדיון הפועל בראשון לציון ביוני 1959 זכה גלעד בשתי מדליות זהב בריצת 300 מטר, בשיא ישראלי חדש לנוער של 37.1 שניות, ובריצת 800 מטר בשיא ישראלי חדש לנוער נוסף של 2:01.6 דקות. שבועיים לאחר מכן, באליפות ישראל באתלטיקה שנערכה ביולי באותה שנה, הוא זכה במדליית זהב בריצת 400 מטר בתוצאה של 51.5 שניות לפני הרי קנה (52.0 שניות) ואיתמר הכהן (53.0 שניות), ובמדליית ארד בריצת 800 מטר בתוצאה של 2:05.3 דקות, אחרי יאיר פנטילט (2:01.1 דקות) ובנימין סדק (2:02.3 דקות). באליפות ישראל באתלטיקה שנערכה בשנת 1961 הוא זכה במדליית זהב בריצת 800 מטר בתוצאה של 1:56.5 דקות, לפני יאיר פנטילט (2:00.8 דקות) וחנוך שורץ (2:05.3 דקות), ושנה לאחר מכן, באליפות ישראל שנערכה במכון וינגייט בסוף יוני, הוא הגן על תוארו זה בתוצאה של 2:00.6 דקות, לפני רפי וישניצר הצעיר בן ה-16 וחצי (2:01.7 דקות) וקלמן יוסטמן (2:02.5 דקות). חודשיים לאחר מכן, בתחרות האתלטיקה של המכביה השישית שנערכה בספטמבר, הוא זכה במדליית כסף בשיא ישראלי חדש של 1:53.0 דקות, אחרי פיטר ברנדייס מארצות הברית שקבע שיא מכביה חדש של 1:52.3 דקות ולפני אלן קואן מאנגליה (1:53.3 דקות). בתחרות שנערכה באצטדיון המכביה בתל אביב בתחילת מאי 1963 בין נבחרת האתלטיקה של ישראל לבין נבחרת האתלטיקה של טורקיה, זכה גלעד במקום הראשון בריצת 800 מטר בשיא ישראלי חדש של 1:51.6 דקות, שיפור לשיאו הישראלי הקודם (1:53.0 דקות). חודשיים וחצי לאחר מכן, בתחרות שנערכה בקלגנפורט שבאוסטריה ב-17 ביולי הוא זכה במדליית זהב בריצת 400 מטר בשיא ישראלי חדש של 48.1 שניות. שיא זה החזיק מעמד חודשיים ונשבר על ידי שלמה ניצני (47.9 שניות). בתחרות שנערכה בפריז שבצרפת ב-27 באוגוסט 1964 זכה גלעד במדליית זהב בריצת 800 מטר בשיא ישראלי חדש של 1:51.4 דקות. חודשיים לאחר מכן, באולימפיאדת טוקיו (1964) הוא השתתף בריצת 800 מטר, אך לאחר 600 מטר הפסיק את ריצתו בשל פגיעה בקרסול, שמאוחר יותר התבררה כקרע בגיד אכילס. כעבור חצי שנה הוא נותח ולאחר מכן פרש מספורט תחרותי. בתו, איריס גלעד, אף היא אלופת ישראל ואלופת המכביה בריצה בעבר. גלעד נפטר בשנת 2010 ממחלת הסרטן שבה לקה. ריצת 400 מטר: 48.1 שניות (1963) שיא ישראלי בעבר ריצת 800 מטר: 1:51.4 דקות (1964) שיא ישראלי בעבר עמוס גלעד, באתר olympedia.org אלופי ואלופות ישראל באתלטיקה באתר gbrathletics (באנגלית) עמוס גלעד, באתר איגוד האתלטיקה בישראל שופט השלום סגל יכריע על נסיעת גלעד לטוקיו, דבר, 18 בספטמבר 1964 השופט סגל המליץ על שיגורו של גלעד לטוקיו, דבר, 22 בספטמבר 1964 אברהם פז, ארנברג - האתלטיקה ב"דם"..., מעריב, 7 באוגוסט 1962 אתלט ניצח הודות לדואר, מעריב, 28 ביוני 1959 עמוס גלעד שבר שני שיאי נוער, מעריב, 28 ביוני 1959 הדור הצעיר "כבש" אליפות הא"ק, מעריב, 12 ביולי 1959 ישעיהו פורת, מאבקים מרתקים - ללא שיאים באליפות ישראל באתלטיקה...גלעד הקדים את פנטילט ב-800, מעריב, 2 ביולי 1961 א. דורון, גלעד לא התיישב, מעריב, 2 ביולי 1961 א. פז, ג'קרטה "משכה" את האתלטים ל-5 שיאים והשגים, מעריב, 1 ביולי 1962 גלעד ב-800 מ' ולהב ב-5000 מ' הציבו שיאים ישראלים חדשים, דבר, 4 בספטמבר 1961 אברהם פז, שיאים ישראליים ונצחון תורכי, מעריב, 5 במאי 1963 ניצני 47.9 ש' ב-400, מעריב, 15 בספטמבר 1963 האתלט גלעד פרש, מעריב, 24 במאי 1965 50 התוצאות הטובות בכל הזמנים בישראל - ריצת 400 מטר, באתר איגוד האתלטיקה בישראל 50 התוצאות הטובות בכל הזמנים בישראל - ריצת 800 מטר, באתר איגוד האתלטיקה בישראל